આ અંગે નગરપાલિકાના સભ્ય ઉપેન્દ્રભાઈ ઉપાધ્યાયે જણાવ્યું હતું કે, ડાકોર નગરપાલિકા દ્વારા ટાવરથી ગોપાલપુરાના ચોક સુધી પાણીની પાઈપલાઈનનું કામ છેલ્લા ૬ દિવસથી હાથ ધરવામાં આવ્યું છે. પરંતુ આ કામ એકદમ ગોકળગતિ તેમજ મંદગતિથી ચાલતુ હોવાથી ડાકોરને જાણે નગરપાલિકા તંત્રએ બાનમાં લીધુ હોય તેમ લાગી રહ્યું છે. માત્ર ૫૦ મીટર પાઈપલાઈનના કામ માટે ૬ દિવસ થયા હોવા છતાંય માત્ર હજુ ખાડા જ ખોદાયા છે. તો ક્યારે પાઈપો ફીટ થશે? અને પ્રજાને પાણી ક્યારે મળશે? ડાકોર નગરપાલિકા તંત્ર કામ કરવામાં આળસ કરી રહી છે. જેથી આ કામમાં આટલા દિવસોથી પણ ઠેરનું ઠેર છે. રણછોડરાય મંદિરની સામે જ ટાવર પાસેથી ગોપાલપુરાના ચોકમાં પાણીની પાઈપલાઈનનું કામ ગોકળગતિએ ચાલતા દૂર દૂરથી આવતા યાત્રાળુઓને ભારે હાલાકીનો સામનો કરવો પડે છે. જ્યારે વરસાદ પડે ત્યારે ખોદેલા ખાડાઓ ન દેખાતાં ક્યારેક યાત્રાળુઓ તો ક્યારેક સ્થાનિક રહીશો ખાડામાં પડતા અકસ્માતના બનાવો બને છે. અત્યાર સુધી ૬થી ૭ જેટલા બનાવો બની ચુક્યા છે. જેથી સત્વરે કામ પૂર્ણ કરવામાં આવે તેવી માગણી ખુદ પાલિકાના સભ્યો કરી રહ્યા છે.